ഒണ്ടന് സമരത്തിലാണ് മരിക്കുന്നതിനു മുന്പ് ഭൂമി ലഭിക്കുമെന്ന പ്രതീക്ഷയോടെ സുല്ത്താന് ബത്തേരി: 83 വയസായ ഒണ്ടന് സമരത്തിലാണ്. മരിക്കുന്നതിന് മുന്പ് ഭൂമി ലഭിക്കുമെന്ന പ്രതീക്ഷയോടെ. ഭൂമി ലഭിക്കുന്നതിനായുള്ള കാത്തിരിപ്പ് 10 വര്ഷം പിന്നിട്ടു. കയറിയിറങ്ങാത്ത ഓഫീസുകളില്ല. കഴിഞ്ഞ ദിവസം ബത്തേരി മിനി സിവില് സ്റ്റേഷന് മുന്പില് 48 മണിക്കൂര് സത്യഗ്രഹ സമരവും നടത്തി. എന്നിട്ടും പ്രയോജനമില്ല. ഭൂമിക്ക് രേഖ നല്കിയിട്ടും ഭൂമി ലഭിക്കാതെ പോയ 722 ആദിവാസി കുടുംബങ്ങള്ക്കുവേണ്ടിയാണ് തൊവരിമല ഭൂസമര പോരാളിയായ ഒണ്ടന്റെ സമരം. 2011ലാണ് ഒണ്ടന്റെ ഭാര്യ കൊറുന്പിയുടെ പേരില് ഭൂമിക്ക് രേഖ ലഭിച്ചത്. പിന്നീട് ഭൂമിക്കുവേണ്ടി ഓഫീസുകള് കയറിയിറങ്ങി. ഭൂമി ലഭിച്ചില്ല. അതിനിടെ കൊറുന്പി 2014ല് മരണമടയുകയും ചെയ്തു. ജില്ലാ കളക്ടര്, മുഖ്യമന്ത്രി, ഗവര്ണര് എന്നിവര്ക്കൊക്കെ പരാതി നല്കി. ഫലം കണ്ടില്ല. താന് മരിക്കുന്നിതിന് മുന്പെങ്കിലും ഭൂമി നല്കണം. ഇത് ഒണ്ടന്റെ മാത്രം ആവശ്യമല്ല. ഭൂമിക്കുവേണ്ടിയുള്ള എല്ലാ ആദിവാസികളുടേയും ആവശ്യമാണ്. ആദിവാസി വിഭാഗത്തില് പണിയ, അടിയ കുടുംബങ്ങളില് നല്ലൊരു ശതമാനവും നാമമാത്ര ഭൂമി പോലും ഇല്ലാത്തവരാണ്. ഭൂമി നല്കുമെന്ന് സര്ക്കാര് പ്രഖ്യാപിക്കുമെന്നല്ലാതെ നല്കുന്നതിനുള്ള നീക്കമില്ലന്നാണ് ഇവരുടെ പരാതി. ഭൂമി നല്കിയില്ലെങ്കില് 722 പേരെയും പങ്കെടുപ്പിച്ച് സമര രംഗത്തിറത്ത് സജീവമാകുമെന്ന് ഭൂസമര സമിതി ജില്ലാ കണ്വീനര് കെ.വി. പ്രകാശ് പറഞ്ഞു. അനധികൃതമായി പലരും കൈവശം വെച്ചിരിക്കുന്ന 13 തോട്ടങ്ങള് ബ്രിട്ടീഷ് കന്പനികള് ഉപേക്ഷിച്ചുപോയതാണ്. ഭൂരഹിതരായ ആദിവാസികള്ക്ക് പതിച്ച് നല്കാന് മാറ്റിവെച്ച 19000 ഏക്കര് നിക്ഷിപ്ത വനഭൂമിയും ജില്ലയിലുണ്ട്. എന്നിട്ടും ഭൂമി വിതരണം ചെയ്യുന്നില്ലെന്നും അദ്ദേഹം പറഞ്ഞു.